input: REGULAMENTUL DELEGAT (UE) NR. 949/2014 AL COMISIEI
  din 4 septembrie 2014
  de stabilire a unor măsuri excepționale cu caracter temporar pentru sectorul laptelui și al produselor lactate, sub forma prelungirii perioadei de intervenție publică pentru unt și lapte praf degresat din 2014
  COMISIA EUROPEANĂ,
  având în vedere Tratatul privind funcționarea Uniunii Europene,
  având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 219 alineatul (1) coroborat cu articolul 228,
  întrucât:
  (1)
  La 7 august 2014, guvernul rus a introdus o interdicție la importurile de anumite produse din Uniune către Rusia, printre care laptele și produsele lactate. Această interdicție amenință să provoace perturbări ale pieței, care pot provoca scăderi semnificative ale prețurilor, din cauza faptului că o importantă piață de export a devenit brusc indisponibilă.
  (2)
  În consecință, pe piață a apărut o situație în care măsurile normale disponibile în temeiul Regulamentului (UE) nr. 1308/2013 par a fi insuficiente.
  (3)
  Articolul 12 litera (d) din Regulamentul (UE) nr. 1308/2013 prevede disponibilitatea unei intervenții publice pentru unt și lapte praf degresat în perioada 1 martie - 30 septembrie.
  (4)
  Pentru a evita o deteriorare semnificativă a prețurilor și apariția unor perturbări ale pieței, este esențial ca intervenția publică să fie disponibilă și după data de 30 septembrie 2014.
  (5)
  Prin urmare, este oportun ca perioada de achiziție prin intervenție pentru unt și lapte praf degresat să fie prelungită până la 31 decembrie 2014.
  (6)
  Pentru a avea un impact imediat asupra pieței și a contribui la stabilizarea prețurilor, măsura temporară prevăzută de prezentul regulament ar trebui să intre în vigoare în ziua următoare datei publicării sale,
  ADOPTĂ PREZENTUL REGULAMENT:
  Articolul 1
  Prin derogare de la articolul 12 litera (d) din Regulamentul (UE) nr. 1308/2013, perioada în care intervenția publică pentru unt și lapte praf degresat este disponibilă în 2014 se prelungește până la 31 decembrie 2014.
  Articolul 2
  Prezentul regulament intră în vigoare în ziua următoare datei publicării în Jurnalul Oficial al Uniunii Europene.
  Prezentul regulament este obligatoriu în toate elementele sale și se aplică direct în toate statele membre.
  Adoptat la Bruxelles, 4 septembrie 2014.